Изки карнан

Изки карнан — важся коми йöзкостса ворсöм. Рочöн тöдса "Молчанка" ним улын.

Нимъяс
Ворсöмлöн мукöд ним: «Курнан-карнан» (Пожӧг), «Изки карнан» (Аныб, Кулӧмдiн, Улыс Воч, Руч), «Кекурнан-какурнан» (От), «Ти курнан-карнан» (Айкатыла, Койтыбöж, Паль, Час), «Изки карлан» (Разыб), «Ки гуръян» (Сизяб, Обдор).

Кыдзи ворсöны

Быдöн чургöдö веськыд киысь певсö да кабырнас кутчысьö ворсысьлöн певйö. Тадзи артмö кулакъясысь сувтса чеп. Шондi ньылыд ньöжйöник ветлöдлiг моз ворсысьяс шуалöны:

Изки карнан, ва карнан,

Код шыасяс – дас печик,

Код оз шыась – дас кöлач.

Либö:

Изки карнан, ва карнан,

Код шыасяс – дас юрси,

Код шыасяс – дас печик,

Код шыасяс – дас котшкун,

Код шыасяс – дас чепель,

Код шыасяс – дас зiмгун.

Тайöс лыддьöм бöрын ворсысьяс ланьтöны да пондöны öта-мöдсö чеплявны, йöткавны, медым кодкö серöктiс либö шуис кыв. Кодi медводз серöктас либö шуас кутшöмкö кыв, сiйöс мыждöны. Сэсся пондöны ворсны водзö.

 Ӧшмӧсъяс 
 Коми ворсöм да гаж: тöрыт да талун / Лöсьöдiсны Л.Н. Камбалова, А.Н. Рассыхаев. — Сыктывкар: Кола, 2007. — 76 л.б. 
 Коми календар. 2009 во / Дасьтiс  А.Н. Рассыхаев. — Сыктывкар: Кола, 2008. — 385 л.б.
 Рассыхаев А.Н. Чинки, Киколь да Геч: Коми йӧзкостса ворсӧмъяс. — Сыктывкар: Кола, 2011. — 64 л.б.

Категория:Ворсӧм